b'\n_START_ARTICLE_\nHepri\n_START_SECTION_\nSimbolika\n_START_PARAGRAPH_\nBeseda hepri - \xe1\xb8\xabprj izhaja iz egip\xc4\x8danskega glagola \xe1\xb8\xabpr, ki pomeni razvijati, postati ali ustvariti. Bog Hepri je bil povezan s skarabejem (egip\xc4\x8dansko \xe1\xb8\xabprr), ker je skarabej po tleh kotalil kroglice govna, kot se sonce kotali preko neba. Hepri je bil zato son\xc4\x8dno bo\xc5\xbeanstvo. Skarabeji izle\xc5\xbeejo jaj\xc4\x8deca v kroglico govna in iz njih prilezejo kot odrasle \xc5\xbeivali. Hepri je zato predstavljal tudi stvaritev in ponovno rojstvo in bil \xc5\xa1e posebej povezan z vzhajajo\xc4\x8dim soncem in misti\xc4\x8dno svaritvijo sveta.\n_START_SECTION_\nReligija\n_START_PARAGRAPH_\nS Heprijem ni bil povezan noben poseben kult. Praviloma je bil podrejem vi\xc5\xa1jemu son\xc4\x8dnemu bogu Raju. Pogosto so ga skupaj s son\xc4\x8dnim bogom Atumom imeli za enega od aspektov Raja: Hepri je bil jutranje, Ra opoldansko, Atum pa ve\xc4\x8derno sonce.\n_START_SECTION_\nUpodabljanje\n_START_PARAGRAPH_\nHeprija so praviloma upodabljali kot skarebeja, vendar je na nekaterih slikah v grobnicah in pogrebnih papirusih upodobljen tudi kot mo\xc5\xa1ki s skarabejem namesto glave. Upodobljen je tudi kot skarabej na son\xc4\x8dni barki, ki ji visoko dvignjeno dr\xc5\xbei boginja Nun. Amulete v obliki skarabeja so Egip\xc4\x8dani imeli za nakit ali pe\xc4\x8datnike.'